Pääministeri Antti Rinne sanoi Ylen pääministerin haastattelutunnilla, että lainsäädännössä on nopeastikin täsmennettäviä asioita, mutta ne eivät liity syyllisyyteen.

Pääministeri Antti Rinteen mukaan hallitus seuraa tarkkaan al-Holin leirillä olevien suomalaisten tilannetta, mutta ei voi kertoa siitä paljon julkisuuteen. Jussi Eskola

Pääministeri Antti Rinne (sd) kiisti Yle Radio Suomen pääministerin haastattelutunnilla entisen sisäministerin Kai Mykkäsen (kok) näkemyksen siitä, ettei hallitus olisi puoleen vuoteen edistänyt sitä, mitä tehdään Syyrian al-Holin leirillä olevien suomalaisten suhteen. Leirillä on tiettävästi 33 suomalaista lasta ja 11 naista.

Rinteen mukaan hän tietää hyvin tarkkaan leirin tilanteesta ja siitä, mitä hallitus asialle tekee, mutta ei voi yksilöiden oikeussuojan vuoksi puhua asiasta kovin avoimesti. Turkin hyökkäys Syyriaan on heikentänyt leirin vartiointia.

Rinteeltä kysyttiin pääministerin haastattelutunnilla näkemystä siihen, tulisiko Suomenkin ryhtyä vastaavanlaisiin toimenpiteisiin kuin Tanska. Rinne ei ajatuksesta innostu.

Tanskan parlamentti hyväksyi torstaina nopeutetusti lakiesityksen, jonka avulla maahanmuuttoministeri voi peruuttaa ulkomaisiin militanttiryhmiin liittyneiden tanskalaisten kansalaisuuden ilman oikeudenkäyntiä. Laki on suunnattu ensisijaisesti henkilöille, jotka ovat taistelleet terroristiryhmä Isisin riveissä Syyriassa ja Irakissa.

Jos henkilöltä otetaan lain mukaan Tanskan passi pois, annetaan hänelle neljä viikkoa aikaa valittaa päätöksestä.

– Suomen hallitus lähtee siitä, että lähtökohtaisesti jokaisen ihmisen ihmisarvo on loukkaamaton. Lähtökohtaisesti jokainen ihminen on syytön, kunnes oikeudenkäynnissä todistetaan syylliseksi. Sen pohjalta seuraa asianmukaiset rangaistukset, Rinne sanoi.

Tehokkaampaa toimintaa?

Rinteen mukaan tiettyjä asioita lainsäädännössä täytyy nopeastikin täsmentää.

– Mutta en puhu mistään syyllisyysasioista, vaan siitä, että pystytään toimimaan viranomaisten toimesta nykyistä tehokkaammin tilanteessa, jossa tehokkuutta vaaditaan, pääministeri totesi tarkentamatta, mihin tilanteisiin hän viittaa.

Rinne on todennut, että Suomen kansalaisella on perustuslain mukaan oikeus palata Suomeen, vaikka hän olisi rikoksesta epäilty.

Al-Holin leirille on tuotu kymmeniätuhansia Isisin vaikutusalueella asuneita naisia ja lapsia Isisin kalifaatin romahdettua kevään aikana.

Suojelupoliisi on kertonut pitävänsä todennäköisenä, että palaajat lisäävät Suomeen kohdistuvaa terrorismin uhkaa. Supo arvioi, että konfliktialueelta mahdollisesti palaavat naiset verkostoituvat keskenään ja heistä tulee olennainen osa Suomeen jo muodostunutta jihadistista alamaailmaa.